《将至临安途中偶成呈表叔陈给事去非》
宋代·张嵲

末契托外亲，夙昔承顾盼。
邓鄙听论诗，房陵共遭乱。
苍黄南山路，大雪将没骭。
事定访田家，山花已如霰。
燃薪代灯烛，新诗仰华绚。
雨余登近岭，春晴集两涧。
仿佛纸坊山，泉石眼中见。
形影一东西，音声阻河县。
驽骀自拘挛，鸿鹄谢羁绊。
俄瞻九天上，更觉斯文焕。
鄙贱集亹深，十年两遭难。
稠重荷顾存，凡庸辱推荐。
穷途感一饭，况此膺深眷。
门墙行欲近，仰止极昏旦。
余生不自意，复得亲谈宴。
存没割中肠，申章泪滂溅。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。